端午

文秀
唐
节分端午自谁言,万古传闻为屈原。堪笑楚江空渺渺,不能洗得直臣冤。

浣溪沙·端午

苏轼
宋
轻汗微微透碧纨,明朝端午浴芳兰。流香涨腻满晴川。
彩线轻缠红玉臂,小符斜挂绿云鬟。佳人相见一千年。

午日处州禁竞渡

汤显祖
明
独写菖蒲竹叶杯,蓬城芳草踏初回。
情知不向瓯江死,舟楫何劳吊屈来。

临江仙·高咏楚词酬午日

陈与义
宋
高咏楚词酬午日,天涯节序匆匆。榴花不似舞裙红。无人知此意,歌罢满帘风。
万事一身伤老矣,戎葵凝笑墙东。酒杯深浅去年同。试浇桥下水,今夕到湘中。

午日观竞渡

边贡
明
共骇群龙水上游,不知原是木兰舟。
云旗猎猎翻青汉,雷鼓嘈嘈殷碧流。
屈子冤魂终古在,楚乡遗俗至今留。
江亭暇日堪高会,醉讽离骚不解愁。

摸鱼儿·午日雨眺

纳兰性德
清
涨痕添、半篙柔绿,蒲梢荇叶无数。